
ĮVADAS

Birštonas – tarptautinis turizmo ir modernaus kurortinio gydymo karališkasis kurortas. Mūsų vizija – aukštos aptarnavimo kultūros pietų ir pietvakarių Lietuvos turizmo centras, puoselėjantis gamtinius ir gydomuosius regioninio parko išteklius, istorinį bei kultūrinį paveldą. Birštoniečių gyvenimo kokybė, jiems teikiamos paslaugos ir aplinka, kurioje jie gyvena, taip pat yra prioritetinės Birštono savivaldybės veiklos sritys. 

Birštono savivaldybė yra LSA, ESPA ir NKA narė, savo veikloje vadovaujasi Lietuvos Respublikos Konstitucija, LR vietos savivaldos įstatymu, LR valstybės tarnybos įstatymu ir Birštono savivaldybės tarybos veiklos reglamentu.

2011 metais savo darbe prioritetu laikiau Birštono savivaldybės plėtros strategijos tikslų ir uždavinių įgyvendinimą, stabilų Tarybos darbo užtikrinimą, bendravimą su visų partijų ir frakcijų nariais, jų ir gyventojų informavimą apie Savivaldybėje vykstančių darbų, projektų ir svarbiausių sprendimų įgyvendinimo eigą, Europos Sąjungos, kitų fondų lėšų pritraukimą į Savivaldybę, turizmo infrastruktūros plėtrą, turistų srautų didinimą, reklamos ir informacijos apie kurortą sklaidos užtikrinimą, gyventojų gyvenimo kokybės gerinimą.

Pagal Lietuvos Respublikos vietos savivaldos įstatymą ir Birštono savivaldybės tarybos veiklos reglamentą Birštono savivaldybės meras ne rečiau kaip kartą per metus atsiskaito Tarybai už savo veiklą, o gyventojams – už Savivaldybės veiklą. Šiandien ataskaitą už 2011 metus teikiu Tarybai, gyventojams ataskaita bus pateikta balandžio mėnesį visuotiniame susirinkime.

Pristatydama 2011 metų veiklos ataskaitą noriu nuoširdžiai padėkoti visiems Tarybos nariams, Administracijos darbuotojams, įstaigų, organizacijų vadovams, darbuotojams ir gyventojams už darbą, už išsakytą nuomonę priimant svarbius Savivaldybei sprendimus, už diskusijas, už paramą ir Jūsų kiekvieno asmeninį indėlį įgyvendinant numatytus planus. Dėkoju už komandinį darbą, konstruktyvią kritiką. 

I. DEMOGRAFINĖ PADĖTIS

2011 m. pabaigoje, Statistikos departamento duomenimis, Savivaldybėje gyveno 5095 gyventojai, t. y. 83 mažiau negu 2010 m. pabaigoje, o lyginant su 2009 m. dar sumažėjo 55. Anapilin iškeliavo 78 Savivaldybės gyventojai (2010 metais – 77, 2009 metais – 65). Per 2011 metus birštoniečių šeimos pasipildė 52 naujagimiais. Šis skirtumas palyginus su 2010 metais yra nedidelis, tačiau džiugu, kad praėjusiais metais buvo užregistruota 61 santuoka – 9 santuokomis daugiau nei 2009 ir 2010 metais, todėl tikėtina, kad šiais metais sulauksime dar daugiau naujagimių. Ataskaitiniais metais natūralusis gyventojų prieaugis stabilizavosi. Atvykimą gyventi į Birštono savivaldybę praėjusiais metais deklaravo 285 gyventojai (2010 metais – 224), išvyko gyventi kitur 77 (2010 metais – 78) žmonės.  

Civilinės būklės aktų sudarymas 2009–2011 m.

	
	2009 metai
	2010 metai
	2011 metai

	Gimimai
	61
	54
	52

	Mirtys
	65
	77
	78

	Santuokos
	52
	52
	61

	Ištuokos
	13
	7
	13


Deja, Birštone, kaip ir visoje Lietuvoje, demografinė situacija blogėja – šiuo metu iš Savivaldybėje deklaravusių gyvenamąją vietą asmenų 702 yra vaikai iki 18 metų amžiaus, 3273 yra darbingo amžiaus žmonės ir 1011 pensininkų. Vidutinis Savivaldybės gyventojų amžius – 41,4 metų, moterys vyresnės – jų amžiaus vidurkis 44,1 m., vyrų – 38,2 m. Statistikos departamento duomenimis, Birštone šiuo metu gyvena 17,25 procento vaikų, 62,43 procento darbingo amžiaus ir 20,32 procento pensinio amžiaus žmonių. 

Daugiausia Savivaldybės gyventojų dirba sveikatos priežiūros ir švietimo srityse.

Birštone bedarbystės klausimai taip pat aktualūs, nors nedarbo lygis lyginant su kitomis 60-čia Lietuvos savivaldybių Birštone vienas iš mažesnių. 2010 m. savivaldybėje buvo registruoti 346 bedarbiai, 2011 m. – 257 (net 89 mažiau). 2012 m. kovo 1 d. buvo registruoti 293 bedarbiai. Jų skaičius išaugo dėl nuo 2012 m. sausio 1 d. pakeisto Piniginės socialinės paramos įstatymo. Didelė problema – bedarbystė kaimiškoje teritorijoje, kur ji siekia net 13 proc., o visoje Savivaldybėje bedarbystė sudaro 8,8 proc. Bedarbio jaunimo iki 25 metų yra 40 žm. (t. y. 13,6 proc.). Lietuvoje jaunimo, neturinčio darbo, yra beveik 32 proc.

II. SAVIVALDYBĖS TARYBOS DARBAS

Meras, vadovaudamasis Lietuvos Respublikos vietos savivaldos įstatymo ir Birštono savivaldybės tarybos veiklos reglamento suteiktais įgaliojimais, planuoja Savivaldybės tarybos veiklą. 

2011 metų pradžioje Birštono savivaldybės taryboje dirbo 21 narys. 2011 metų balandžio 15 dieną iškilmingo Tarybos posėdžio metu prisiekė naujos kadencijos Taryba, kurioje dirba 17 narių. Jie atstovauja: Lietuvos socialdemokratų partijai – 10; Tėvynės sąjungai (konservatoriai, politiniai kaliniai ir tremtiniai, krikščioniškieji demokratai) – 2; Lietuvos Respublikos liberalų sąjūdžiui – 2; Liberalų ir centro sąjungai – 1; Darbo partijai – 1; partijai Tvarka ir teisingumas – 1. Taryboje dirba Socialdemokratų frakcija, vienijanti 10 narių. 2011 m. spalio 28 dienos posėdyje prie frakcijos prisijungė partijos Tvarka ir teisingumas narė Renata Matukienė, kuri perėjo į Lietuvos socialdemokratų partiją. 

Savivaldybės tarybos posėdžiai yra vieši. Apie Tarybos posėdžių sušaukimą, darbotvarkę, priimtus sprendimus rinkėjus informuojame vietinėje spaudoje, Savivaldybės interneto svetainėje. Skelbimai kabinami Savivaldybės skelbimų lentoje, su informacija galima susipažinti Savivaldybės interneto puslapyje adresu www.birstonas.lt/Teisinė informacija/. Interneto svetainėje skelbiamos mero ir mero pavaduotojo darbotvarkės.

Tarybos posėdžių metu norintys pasisakyti gyventojai kviečiami registruotis – raštu pateikti prašymą Birštono savivaldybės tarybos sekretoriatui dėl pasisakymo „Birštoniečių tribūnoje“, kur visiems suteikiama galimybė Tarybos nariams tiesiogiai pateikti pasiūlymus bei pastabas Birštono savivaldybės tarybos posėdyje svarstomais klausimais. 2011 metais šia galimybe nepasinaudojo nei vienas gyventojas.

2011 metais Birštono savivaldybės taryba posėdžiavo 14 kartų, naujai išrinkta Taryba posėdžiavo 11 kartų. 

Birštono savivaldybės tarybos posėdžių statistika

	Priemonės pavadinimas
	2009 m.
	2010 m.
	2011 m.

	Surengta Tarybos posėdžių
	12
	11
	14

	Pateikta svarstyti sprendimų projektų
	255
	214
	282

	Nagrinėtų sprendimų vidurkis vieno posėdžio metu
	21
	19
	20

	Priimti Tarybos sprendimai
	250
	209
	275


Tarybos nariai aktyviai dalyvavo Tarybos posėdžiuose. Visuose posėdžiuose dalyvavo 8 Tarybos nariai – Nijolė Dirginčienė, Vytas Kederys, Vytautas Šeškevičius, Kristina Justinavičienė, Roma Žentelienė, Ervinas Marčiulionis, Marytė Gudonytė, Ona Šaulinskienė, 7 Tarybos nariai praleido po vieną posėdį (lankomumas 90 proc.), vienas nedalyvavo dviejuose posėdžiuose (80 proc.) ir vienas – trijuose (70 proc.). Bendras posėdžių lankomumas – 85 procentai. Dauguma Tarybos narių informuodavo, dėl kokių priežasčių posėdyje negalės dalyvauti. Pagrindinės nedalyvavimo priežastys – sveikatos problemos ir komandiruotės. Tarybos darbas buvo dalykiškas ir kryptingas: prieš kiekvieną posėdį darbas vyko komitetuose, juose visada aktyviai buvo aptariami projektai, teikiami pasiūlymai. Manau, kad Tarybos posėdžiai visuomet būdavo konstruktyvūs, be didelių diskusijų.
2011 metais pagrindiniai Savivaldybės veiklos klausimai buvo Savivaldybės ūkio infrastruktūros tvarkymas, detaliųjų, bendrųjų, specialiųjų planų rengimas, projektų rengimas ir paraiškų teikimas. Buvo priimti 108 su jais susiję sprendimai, tai yra beveik 40 procentų visų sprendimų. Savivaldybės biudžeto tvarkymo ir su juo susijusiais klausimais – 21 sprendimas (7,64 proc.), sveikatos, socialinės apsaugos, įvairių lengvatų suteikimo klausimais – 27 sprendimai (9,82 proc.), švietimo, kultūros klausimais – 16 sprendimų (5,82 proc.). 

Praėjusiais metais Taryba priėmė 20 sprendimų dėl įvairių investicinių projektų rengimo ir įgyvendinimo. Mūsų prioritetas – su kurorto plėtra susijusių objektų statyba ir renovacija. Todėl džiaugiuosi, kad projektų įgyvendinimui pavyko pritraukti Europos Sąjungos ir kitų fondų lėšų. 

Per metus buvo priimti 9 sprendimai dėl detaliųjų, bendrųjų ir specialiųjų planų rengimo ir tvirtinimo. 

Atsižvelgdama į sunkią daugelio Savivaldybėje veikiančių įmonių finansinę padėtį, Taryba priėmė 16 sprendimų dėl vietinės rinkliavos už komunalinių atliekų surinkimą iš atliekų turėtojų ir atliekų tvarkymą lengvatų, dėl nekilnojamojo bei žemės ir žemės nuomos mokesčių lengvatų. Išimties tvarka buvo kompensuotos šildymo išlaidos ir išlaidos šaltam ir karštam vandeniui nepasiturinčioms šeimoms ir vieniems gyvenantiems asmenims. Numatytos lengvatos biudžetinių ir viešųjų įstaigų teikiamų paslaugų kainoms.

Pagal Vietos savivaldos įstatymą Savivaldybės mero sprendimai buvo įforminti potvarkiais. 2011 m. buvo išleisti 28 potvarkiai veiklos organizavimo, 16 personalo, 37 komandiruočių ir 10 atostogų klausimais. 

Ataskaitiniais metais Tarybos nariai be darbo frakcijose, komitetuose, komisijose ir Taryboje tęsė darbą Kauno regiono plėtros taryboje, Lietuvos savivaldybių asociacijoje, laikinosiose ir nuolatinėse komisijose, akcinių bendrovių ir viešųjų įstaigų stebėtojų tarybose. Kauno regiono savivaldybių merai delegavo mane į Lietuvos savivaldybių asociacijos valdybą. Per 2011 metus dalyvavau 3 Valdybos posėdžiuose. Taip pat esu Lietuvos savivaldybių asociacijos tarptautinių ryšių komiteto pirmininkė, Europos savivaldybių ir regionų tarybos politikos komiteto narė bei Europos vietos ir regiono valdžios kongreso Lietuvos Respublikos delegacijos narė.

Be įprastų posėdžių buvo organizuoti ir išvažiuojamieji posėdžiai, kurių metų Tarybos nariai naujai iš turisto pozicijų buvo supažindinti su kurortu ir jo apylinkėmis, buvo organizuotos išvykos į teatrą Vilniuje ir koncertą Kauno „Žalgirio“ arenoje.

TARYBOS KOMITETAI


2011 m., kaip ir ankstesniais metais, pagal paskirstytas veiklos kryptis posėdžiauti rinkosi 4 komitetai. 

Ekonomikos ir verslo komiteto pirmininkas Stanislovas Martinaitis, pirmininko pavaduotojas Vytautas Jonas Tankevičius. Komitete yra 5 Tarybos nariai. 2011 m. nuo balandžio 15 d. komitetas posėdžiavo 8 kartus. Komiteto nariai aktyviai dalyvavo nagrinėjant pateiktus klausimus, ypatingą dėmesį atkreipdami į gaunamų investicijų panaudojimo tikslingumą ir naudą Savivaldybės infrastruktūrai. Rugsėjo mėnesį komitetas rinkosi į posėdį, kuriame tiesiogiai gavo informacijos apie Savivaldybėje vykdomus projektus. Šio posėdžio metu buvo atkreiptas dėmesys į Savivaldybės administracijos Ūkio, turto ir kaimo plėtros bei Architektūros ir urbanistikos skyrių darbo trūkumus, kurie brangiai kainuoja Savivaldybės biudžetui.

Finansų ir biudžeto komiteto pirmininkas Vytas Kederys, pirmininko pavaduotoja Marytė Gudonytė. Komitetą sudaro 5 Birštono savivaldybės tarybos nariai. Nuo 2011 metų [image: image10.jpg]


balandžio 15 d. įvyko 8 komiteto posėdžiai, jų metu išsamiai nagrinėti visi Savivaldybės tarybos posėdžiams pateikti klausimai. Keletas klausimų buvo nukelti diskusijai į Tarybos posėdį. 

Socialinių reikalų komiteto pirmininkė Ona Šaulinskienė, pirmininkės pavaduotoja Margarita Narakienė. Komiteto sudėtyje yra 6 nariai. 2011 m. komitetas posėdžiauti rinkosi 8 kartus. Jie aktyviai gilinosi į socialinius ir švietimo reikalus tiek Birštono mieste, tiek visoje Savivaldybės teritorijoje, dalyvavo Socialinių reikalų komisijos darbe. Ataskaitiniais metais taip pat vyko išvažiuojamasis posėdis Meno mokykloje.

Kontrolės komiteto pirmininkė Birutė Magdelena Vokietaitienė. 2011 metais komitetas posėdžiavo 2 kartus, svarstė Savivaldybės kontrolės ir audito tarnybos veiklos plano sudarymą, vertino jo vykdymo, atliktų auditų ataskaitas. Šiame komitete buvo iškelti klausimai dėl apleistų, netvarkomų pastatų Savivaldybės teritorijoje, kurie buvo svarstomi ir Tarybos posėdžių metu.

Taip pat Tarybos nariai tarp komitetų ir Tarybos posėdžių savo veiklą tęsė Tarybos sprendimais sudarytų komisijų posėdžiuose.

KOMISIJOS

Dėkoju tiems komisijų pirmininkams, kurie aktyviai dirbo, ir apgailestauju dėl tų, kurie paprasčiausiai nevykdė Tarybos sprendimo – nevykdė veiklos. Norėčiau priminti, kad visi mes, turintys Savivaldybės tarybos nario mandatus, privalome atlikti tuos darbus, kuriuos pavedė atlikti Taryba.

1. Administracinė komisija, pirmininkas Stanislovas Martinaitis. 2011 metais Administracinė komisija išnagrinėjo 6 administracines bylas dėl pažeidimų, numatytų Administracinių teisės pažeidimų kodekso straipsniuose. Visos komisijai adresuotos administracinės bylos buvo išnagrinėtos nepažeidžiant paminėtame kodekse nustatytų bylų nagrinėjimo terminų ir priimti nutarimai, atsižvelgiant į konkrečiose bylose nustatytas aplinkybes. 4 asmenims skirtos administracinės nuobaudos – įspėjimas (1 asmeniui) ir baudos nuo 40,00 iki 400,00 litų (3 asmenims), 2 administracinės bylos buvo nutrauktos: 1 – nenustačius asmens veiksmuose administracinio teisės pažeidimo sudėties ir 1 – pasibaigus bylos nagrinėjimo terminui, nurodytam ATPK 35 straipsnyje. Nei vieno iš komisijos priimtų nutarimų skirti pažeidėjams administracines nuobaudas nubausti asmenys neapskundė. Be administracinių bylų svarstymo per 2010 metus Administracinė komisija gavo 3 ir išsiuntė 10 raštų. 
2. Antikorupcijos komisija. Komisijos pirmininkas Vytautas Jonas Tankevičius, komisiją sudaro 5 Tarybos nariai ir 2 Savivaldybės administracijos darbuotojai. Komisija per 2011 m. posėdžiavo vieną kartą, kurio metu svarstė Kauno apygardos prokuratūros pateiktą informaciją.

3. Bendruomenės sveikatos taryba, pirmininkas Juozas Aleksandravičius. 2011 m. posėdžiavo vieną kartą – svarstė Visuomenės sveikatos rėmimo specialiąsias programas ir pateikė jas tvirtinti Birštono savivaldybės tarybai.

4. Daugiabučių namų savininkų bendrijų rėmimo fondo taryba, pirmininkas Juozas Aleksandravičius, posėdžiavo 3 kartus. Parama suteikta 3 daugiabučių namų savininkų bendrijoms. Bendra paramos suma – 22083,25 Lt. 

5. Etikos komisija. Komisijos pirmininkas Vytas Kederys, komisiją sudaro 5 Tarybos nariai ir 2 bendruomenės atstovai. Komisija nesušaukė nei vieno posėdžio, nes nebuvo gauta pranešimų dėl galimų Tarybos narių etikos pažeidimų.
6. Jaunimo reikalų taryba. 2011 m. buvo sudaryta naujos sudėties Jaunimo reikalų taryba, kurios pirmininke išrinkta Renata Matukienė. Tarybą sudaro 3 Tarybos nariai, Savivaldybės administracijos Švietimo, kultūros ir sporto skyriaus vyriausioji specialistė, 2 atstovai iš Birštono gimnazijos mokinių parlamento. Prie tarybos veiklos 2012 m. pradžioje prisijungė ir Birštono jaunimo klubo atstovas. Per 2011 m. taryba rinkosi vieną kartą, posėdyje buvo svarstyta Birštono savivaldybės jaunimo reikalų tarybos sudėtis, Savivaldos dienos organizavimo, jaunimo politikos įgyvendinimo kokybės vertinimo bei kiti klausimai, tarybos narių pasiūlymai.

7. Kaimo rėmimo komisija, pirmininkė Birutė Magdalena Vokietaitienė. 2011 m. komisija posėdžiavo 4 kartus ir apsvarstė 23 prašymus paramai iš Birštono savivaldybės žemės ūkio rėmimo fondo gauti. 2011 m. Žemės ūkio rėmimo fondui iš Savivaldybės biudžeto buvo paskirta 25 tūkstančiai litų. Parama paskirta: naujos žemės ūkio technikos įsigijimui – 11860 Lt (6 asmenims), naudotos žemės ūkio technikos įsigijimui – 2980 Lt (2 asmenims), gyvulių produktyvumo kontrolės ir veterinarinių tyrimų darbų apmokėjimo išlaidoms – 5140 Lt (9 asmenims), paraiškų parengimo, paramai iš kitų fondų gauti, išlaidoms kompensuoti – 2370 Lt (2 asmenims), augalų apsaugos kursų apmokėjimui – 150 Lt (1 asmeniui), Ūkininkų vakaronei suorganizuoti – 2500 Lt.

8. Kultūros ir sporto rėmimo fondo taryba, pirmininkas Juozas Aleksandravičius. Kultūros ir sporto rėmimo fondo taryba 2011 m. į posėdžius rinkosi 3 kartus. Buvo paskirstyta 10 tūkst. Lt parama 11-ai Birštoną per kultūrą ir sportą garsinančių birštoniečių.
9. Laisvės kovų įamžinimo komisija. Pirmininkas Vytautas Šeškevičius. Per 2011 metus komisija surengė vieną posėdį. Didžiausią dėmesį komisija skyrė pastatytų paminklų tvarkymui ir jų priežiūrai, taip pat atmintinų datų paminėjimui.   

10. Materialiojo turto nuomos komisija, pirmininkė Nijolė Dirginčienė. Komisija 2011 metais posėdžiavo 18 kartų. Posėdžių metu buvo svarstomi Birštono savivaldybei nuosavybės teise priklausančių vandens gręžinių, negyvenamų patalpų ir kabinetų Jaunimo g. 8 nuomos klausimai. Taip pat daug dėmesio skirta Birštono savivaldybės materialiojo turto (trijų nuomojamų svarbių pastatų Birštone, Birutės g. 29, B. Sruogos g. 5, J. Basanavičiaus a. 2) specialiųjų nuomos sąlygų, kvalifikacinių reikalavimų konkurso dalyviams bei sutarties projektų paruošimui, teikimui tvirtinti Savivaldybės tarybai, konkursų skelbimui bei sutarčių pasirašymui. Per nepilnus veiklos metus komisija turi ir konkrečių darbo rezultatų:

- pasirašyta ilgalaikė buvusios kurorto poliklinikos (Birutės g. 29) nuomos sutartis su UAB „Freiluva“;

- vyksta paskutinės senojo restorano pastato J. Basanavičiaus a. 2 nuomos dokumentų derinimo procedūros ir tikiu, kad artimiausiu metu taip pat bus pasirašyta nuomos sutartis.
11. Nuolatinė statybos komisija, pirmininkas Mantas Michaliunjo. 2010 metais buvo parengti 7 Nuolatinės statybos komisijos protokolai teritorinių planavimo dokumentų kompleksiniam derinimui. Išduoti 53 statybą leidžiantys dokumentai. 

12. Peticijų komisija. Pirmininkas Aleksandras Gorinas, komisiją sudaro 4 Tarybos nariai, vienas Savivaldybės administracijos darbuotojas ir vienas bendruomenės atstovas. Komisija nesušaukė nei vieno posėdžio, nes nebuvo gauta peticijų.

13. Smulkiojo ir vidutinio verslo rėmimo komisija – pirmininkė Marytė Gudonytė, ankstesnės kadencijos pirmininkas Stanislovas Martinaitis. Komisija per 2011 m. posėdžiavo 3 kartus. Smulkiojo ir vidutinio verslo rėmimo fondas skyrė 4 999,07 Lt paramą 4 Birštono savivaldybės teritorijoje registruotoms įmonėms
14. Studijų rėmimo fondo taryba – pirmininkė Kristina Justinavičienė. 2011 m. gegužės 27 d. Birštono savivaldybės tarybos sprendimu Nr. TS-135 buvo paskirtos vienkartinės stipendijos 24 studentams, kurie atitiko Fondo tarybos nuostatų reikalavimus. Naujos redakcijos Birštono savivaldybės studijų rėmimo fondo nuostatai buvo patvirtinti Birštono savivaldybės tarybos 2011 m. gegužės 27 d. sprendimu Nr. TS-136. Buvo pakeisti Fondo lėšų naudojimo kriterijai ir nutarta, kad Fondo parama neskiriama, jei bent vienas iš tėvų (globėjų) be pateisinamos priežasties nedirba arba pajamos, tenkančios vienam šeimos nariui, yra didesnės kaip 5 BSI. Taip pat buvo supaprastinta prašymų teikimo tvarka, sukonkretintas dokumentų teikimo laikotarpis (pirmam semestrui nuo spalio 1 d. – iki spalio 31 d., antram semestrui nuo kovo 1 d. – iki kovo 31 d.). 2011 m. lapkričio 11 d. Birštono savivaldybės studijų rėmimo fondo taryba sprendė vienkartinių stipendijų skyrimą studentams 2010–2011 mokslo metų pirmam pusmečiui. Buvo gauti 34 prašymai, skiriama suma – 6 700 Lt. Iš viso per 2011 m. vienkartinėmis stipendijomis paremti 58 Birštono savivaldybėje gyvenantys studentai, panaudota 15 000 Lt. 2010 m. stipendijas gavo 45 studentai.

15. Tarybos veiklos reglamento redakcinė komisija, pirmininkė Kristina Justinavičienė. Komisija posėdžiavo du kartus: analizavo Birštono savivaldybės tarybos veiklos reglamentą bei teikė siūlymus Tarybai dėl atitinkamų punktų pakeitimo. Dėl pasikeitusių Vietos savivaldos įstatymo, Savivaldybių tarybų rinkimų įstatymo ir kitų teisės aktų reikėjo atlikti Birštono savivaldybės tarybos veiklos reglamento keitimus, nes kai kurios nuostatos neatitiko teisės aktų reikalavimų. Birštono savivaldybės tarybos veiklos reglamento nauja redakcija patvirtinta 2011 m. liepos 1 d. sprendimu Nr. TS-145.

16. Birštono savivaldybės saugaus eismo komisija, pirmininkas Juozas Aleksandravičius, 2011 metais posėdžiavo 2 kartus ir apsvarstė 22 klausimus. Komisija svarstė eismo problemas mieste ir seniūnijoje, aptarė kelių ženklų išdėstymą, eismo būklę ir pasiūlymus dėl eismo gerinimo Savivaldybėje.

GYVENTOJŲ PRIĖMIMAS IR SUSITIKIMAI

Savivaldybės merė kiekvieną antradienį priimdavo gyventojus jiems rūpimais asmeniniais klausimais. Žmonės kreipėsi dėl nesibaigiančių nuosavybės teisių į turėtą žemę atkūrimo reikalų, socialinio būsto nuomos, būstų tvarkymo, švaros ir tvarkos, įsidarbinimo problemų, taip pat dėl paramos verslui, kaimo bendruomenių problemų ir kt. Kai kurie gyventojai ateidavo tiesiog pasikalbėti, kartais pasidžiaugti savo asmeniniais ir visos Savivaldybės reikalais. Tai būdavo malonūs vizitai.

Savivaldybės merė ataskaitiniais metais gyventojus asmeniniais ir bendruomenės klausimais taip pat priėmė Nemajūnų dienos centre bei Birštono seniūnijoje.

Praėjusiais metais, tęsiant tradicijas, vyko susitikimai su verslininkais, turizmo paslaugų teikėjais, ūkininkais, sportininkais, švietimo ir kitų įstaigų darbuotojais, bendruomenių nariais. Merė lankė vienišus Savivaldybės gyventojus, prisidėjo prie akcijų socialiai remtinų šeimų vaikams.

Per 2011 m. buvo organizuota nemažai susitikimų su Seimo, Vyriausybės, įvairių ministerijų atstovais. Metų pabaigoje Birštono viešojoje bibliotekoje lankėsi Lietuvos Respublikos Prezidentė Dalia Grybauskaitė. Susitikimo metu Prezidentė pagyrė, jog Birštone puikiai tvarkomasi, o Savivaldybės merė labai rūpinasi kurortu ir jo gyvenimu.

BENDRUOMENIŲ VEIKLA

Daugiau kaip 39 proc. visų Savivaldybės gyventojų yra užsiėmę aktyvia visuomenine, kultūrine, sportine veikla daugiau kaip 30-yje nevyriausybinių organizacijų. Visuomenininkų reikmėms išlaikomi bendruomenės ir neįgaliesiems skirti pastatai, autobusai, jais besinaudojantys moka tik už kurą. Seniūnijos kaimuose įsikūrusios bendruomenės turi savo patalpas, kuriose aktyviai užsiima kultūrine ir projektine veikla.

Ypač aktyviai veikia „Bočiai“ saviveiklos, savanorystės, kurorto vardo populiarinimo srityse, „Šilagėlė“ pasižymi kasdiene veikla savigydos ir sveikos gyvensenos, įvairaus talkininkavimo, savanorystės srityse. Neįgaliųjų draugija, viena pirmųjų įsikūrusi Savivaldybėje, sutelkusi daugiausiai narių, daug dėmesio skiria socialinių paslaugų teikimui draugijos nariams ir visiems miesto gyventojams. 

JAUNIMO VEIKLA

Vykdant jaunimo politikos plėtrą Savivaldybėje buvo tęsiamas bendradarbiavimas su įstaigomis bei organizacijomis, kurių veikla susijusi su jaunimu (Bendruomenės namai, Kultūros centras, Sporto centras, Turizmo ir informacijos centras ir kt.). Jaunimo reikalų koordinatorė bendradarbiavo su kitais skyriais, teikė pagalbą organizuojant jaunimo ir su jaunimu susijusius renginius. 2011 m. vykę jaunimo renginiai susilaukė plataus atgarsio tarp Savivaldybės jaunimo ir atvykstančių svečių. 

Jaunieji Birštono gyventojai aktyviai dalyvavo Šaulių organizacijos, Birštono gimnazijos jaunųjų skautų būrelio veikloje, jie mokosi Birštono meno mokykloje, šoka, dainuoja, groja ir vaidina Kultūros centro kolektyvuose. Visuose miesto renginiuose matome mūsų jaunimą, kuris yra tikrai patriotiškas, mylintis gimtąjį miestą ir žinantis, kokį jį nori matyti ateityje.  

Savivaldybės taryba, remdama jaunimo veiklą, 2010 metais panaudos pagrindais suteikė patalpas Birštono jaunimo klubui. Klubo nariai labai džiaugiasi patalpomis, nes čia jie praleidžia ne tik laisvą laiką, bet ir planuoja būsimus renginius, akcijas, išvykas.

Per ataskaitinį laikotarpį Birštono savivaldybė suteikė galimybę kurorto gimnazijos moksleiviams ir gimnaziją baigusiems studentams vienai dienai tapti Savivaldybės valdžios atstovais ir tarnautojais. Birštono savivaldybės merės Nijolės Dirginčienės iniciatyva organizuota atvirų durų diena „Birštono valdžia – jaunimo rankose“ sulaukė didelio jaunimo susidomėjimo bei noro išbandyti savo jėgas Savivaldybės darbuotojų veikloje. Atvirų durų dienos – tai puiki galimybė jauniems žmonėms, ne tik jau pasirinkusiems būsimą profesiją, bet ir esantiems apsisprendimo kelyje, pažvelgti į būsimą darbą iš arčiau. Nuolat pabrėžiu Birštono jaunimo poreikių ir lūkesčių svarbą, esu neabejinga jiems kylančiomis problemomis ir domiuosi, kaip galima gerinti ir vystyti Savivaldybės veiklą, kad jauniems žmonėms kurortas išliktų širdžiai mielais namais. 

Toks renginys – tai mažas žingsnelis jaunimo emigracijos mažinimo link, nes jo metu jauni žmonės pamato, kad yra reikalingi Lietuvai ir savo miestui bei yra čia laukiami ir vertinami.

TARPTAUTINIS BENDRADARBIAVIMAS

Per 2010 metus Birštone lankėsi partneriai iš Lecko, Žnino, Siguldos, Keilos, naujieji partneriai iš Elko poviato, svečiai iš Sankt Peterburgo. Susitikimų metu buvo pristatoma Savivaldybės veikla, diskutuojama dėl įvairių strateginių klausimų, aptariami Savivaldybės plėtros klausimai.

Birželio 13–14 dienomis dalyvavau Lietuvos ir Lenkijos savivaldybių bendradarbiavimo forume Augustave (Lenkijoje), kurio metu buvo užmegzti bendradarbiavimo ryšiai su Elko poviatu Lenkijoje. Tų pačių metų liepos mėnesį tarpregioninio bendradarbiavimo klausimais su oficialiu vizitu lankiausi Elko poviate (Lenkija), su kuriuo 2011 metų gruodžio 16 dieną buvo pasirašyta bendradarbiavimo sutartis.

Ataskaitiniu laikotarpiu buvau komandiruotėje Vokietijoje, kur susipažinau su Vokietijos kurortų patirtimi pritaikant mineralinį vandenį sveikatinimui, įrengiant mineralinio vandens gėrimo-garinimo paviljonus, inhaliacinius bokštus bei taikant Kneipo terapiją.  
Taip pat dalyvavau įvairiose tarptautinėse parodose, mokslinėse-praktinėse konferencijose Sankt Peterburge. Dalyvavau Gruzijoje vykusiame regioninio bendradarbiavimo vizite kartu su Kauno regiono savivaldybių delegacija. Kaip Lietuvos savivaldybių asociacijos tarptautinių ryšių reikalų komiteto pirmininkė kartu su Lietuvos savivaldybių asociacijos valdybos patarėju užsienio ryšiams Arūnu Gražuliu viešėjau Gruzijoje. Išvykos tikslas buvo paskatinti Gruzijos ir Lietuvos savivaldybes aktyviau bendradarbiauti tarpusavyje ir rengti bendrus projektus, pasidalinti gerąja patirtimi, ypač vidaus reikalų srityje, policijoje, užmegzti naudingų ryšių, susipažinti su vietos savivaldybių veikla, aptarti administracinius gebėjimus ir projektų valdymą. Susitikimų metu su užsieniečiais skaičiau pranešimus apie mūsų kurortą. 

III. TURIZMAS BIRŠTONE

TURIZMO INFORMACIJOS CENTRO VEIKLA


2011 metais Birštone apsilankė 30,5 tūkst. svečių arba 7,1 proc. daugiau nei 2010 m. Svečių iš Europos Sąjungos (ES) šalių apsistojo 4,1 proc. daugiau, Lietuvos gyventojų – 6,3 procento, svečių iš NVS šalių – 66,4 procento, svečių ne iš ES ir ne iš NVS šalių apgyvendinta 25,4 procento daugiau nei 2010 m. Didžiausią Birštono svečių dalį sudaro lietuviai – 86 procentus (toks pats santykis buvo ir 2010 m.). Birštone ilsėjosi svečiai iš 32 pasaulio šalių (pernai – iš 37). Šiemet svečiai neatvyko iš Airijos, Islandijos, Liuksemburgo, Rumunijos, Slovakijos, Brazilijos, tačiau atkeliavo iš Kipro ir Azijos šalių. Daugiausiai turistų atvyko iš: Vokietijos – 2 257 (2010 m. –         2 265), Rusijos – 752 (2010 m. - 428), Latvijos – 294 (2010 m. – 433) ir Lenkijos – 239 (2010 m. – 182). 

Kurorte ataskaitiniais metais vienu metu buvo galima apgyvendinti beveik 1 180 svečių. Apgyvendinimo paslaugas teikė 11 juridinių ir 9 fiziniai asmenys. Kurorto metinis pajėgumas buvo 429 605 svečiai. Per šį laikotarpį suteiktos 156 906 nakvynės, t. y. 2,2 procento mažiau nei pernai. Vidutinis metinis Birštono užimtumas buvo 36,5 procento.

Pagal numatytą veiklos planą 2011 metams Birštono turizmo informacijos centras atliko nemažai darbų:

1. vykdė rinkodarinio internetinio žaidimo su Birštono herojumi Banginuku akciją; 

2. sukūrė edukacinę programą vaikams; 

3. sukūrė teminį maršrutą „Mineralinis vanduo“; 

4. organizavo informacinius turus Lietuvos turizmo srities specialistams ir žurnalistams;

5. kaupė vaizdo medžiagą ir fotografijas apie Birštoną;

6. reklamavo kurortą Kauno oro uoste;

7. dalyvavo parodose:

· „Balttour“ (Ryga) – stende „Geriausi Lietuvos kurortai“;

·  „Vivavttur“ (Vilnius) – Birštono stendas pripažintas įspūdingiausiu Lietuvos parodų stendų statytojų asociacijos organizuotame „Geriausio stendo konkurse“; 

· Palenkės regiono turizmo paroda (Balstogė) – stende „Geriausi Lietuvos kurortai“;

·  „Jantur“ (Kaliningradas) – stende „Lietuvos kurortai“;

·  „Tour Salon“ (Poznanė) – Lietuvos stende.

8. Dalyvavo verslo misijose:

· „Buy Lithuania“ 

· Minske;

· Maskvoje.

10. Organizavo tarptautinį kultūros ir ekologijos festivalį „BIRŠTONO GRYNPARKAS“ ir Pasaulinės turizmo dienos renginį „Kur gyvena Birštono Banginukas“.

9. Birštono turizmo informacijos centro veikla 2011 m. įvertinta Valstybinio turizmo departamento padėka H. Miliauskienei, geriausiai 2011 m. gidei.

SANATORIJŲ VEIKLA

AB Birštono sanatorija „Versmė“ vienu metu gali apgyvendinti 343 klientus. Joje dirba 198 darbuotojai. Ataskaitiniais metais rekonstruota galerija, jungianti administracinį korpusą su II-uoju gyvenamuoju korpusu. Parengtas projektas ir įvykdyti sanatorijos I-ojo ir administracinio korpusų apšiltinimo darbai, I-ojo korpuso valgykloje įrengta moderni vėdinimo sistemą su šilumos rekuperatoriumi. Iš pagrindų sutvarkytas sanatorijos teritorijos grindinys prie fontano ir biuvetės, baigiamas remontuoti fontanas. Planai 2012-iesiems: suremontuoti sanatorijos I-ojo korpuso koridorių grindų dangą, įrengti du liukso klasės kambarius, įsigyti keleivinį automobilį, įrengti lauko reklamą bei renovuoti baseino patalpų lubas ir vėdinimą.

Per 2011 metus sanatorijoje apsilankė 9403 klientai iš viso pasaulio. Su teritorinių ligonių kasų siuntimu – 2704 žmonės, 4320 Lietuvos piliečiai ir 2376 svečiai iš užsienio. Komerciniai klientai užpildė 74 proc. sanatorijoje esamų vietų. Daugiausia užsieniečių atvyko iš Vokietijos, Rusijos, Izraelio. Kasmet vis daugiau sulaukiama klientų iš rytų šalių.

Kaip ir 2010 metais, 2011 m. sanatorija dirbo pelningai.

Viešojoje įstaigoje ,,Tulpės“ sanatorijoje 2011 metais lankėsi 4450 lankytojai (nakvynė – 872 klientai, 978 – TLK pacientai, 2600 – komerciniai klientai, pirkę kelialapį). Gydykloje suteiktos 47693 paslaugos (5 proc. daugiau lyginant su 2010 metais). Per 2011 metus lyginant su 2010 metais užsienio turistų srautai išaugo. Turistų iš Rusijos skaičius išaugo daugiau nei 2 kartus (314 turistų), taip pat daugiau nei 2 kartus padaugėjo turistų iš Latvijos, 36 proc. – iš Lenkijos, 10 proc. – iš Vokietijos, sanatorija sulaukė daugiau turistų iš Izraelio. Užsienio šalių turistai sudaro 14 proc. visų klientų, atvykstančių į sanatorijas gydytis savo lėšomis.

Ataskaitiniais metais pagrindinė naujovė – „Baltosios vilos“ rekonstrukcijos pradžios darbai: atlikti pastato konstrukcijų tyrimai, parengtas techninis projektas ir sąmata šiuolaikiškam gyvenamajam korpusui (ekonominės klasės), kurį įgyvendinus papildomai atsiras apie 100 vietų. Projektą realizuoti planuojama dalimis, per kelerius metus.

Atsižvelgiant į klientų poreikių analizę 2011 metais sudarytos ir patvirtintos naujos savaitgalio sanatorinio gydymo programos: „Tradicinė savaitgalio poilsio programa“, savaitgalio poilsio programos „Jūsų sveikatai ir grožiui“, „Po įtemtos darbo savaitės“, „Senjorams“, „Mažiesiems“. Įdiegtos naujos gydomosios procedūros: deguonies terapija, ozono vonios.

Per 2011 metus Birštono, Prienų rajono savivaldybių nevyriausybinės organizacijos, bendruomenės, mokyklos vykdė įvairius sveikatinimo projektus, kurių metu ne tik naudojosi gydymo ir sveikatinimo procedūromis, bet ir įgijo naujų žinių apie gydymą mineraliniu vandeniu, gydomuoju purvu.

Vakarais vykdomos įvairios komercinės programos miesto gyventojams ir svečiams, ne darbo laiku vyksta jogos užsiėmimai, pilateso – kvėpavimo mankštos – užsiėmimai ir programos baseine.  

Labai svarbi reikšmė lankytojų srautų pokyčiams bei jų poilsio kokybei ir įstaigos įvaizdžiui buvo skirta socialiniams kultūriniams renginiams. Gydyklose buvo eksponuojamos parodos „Madamorfozės“, „Iškiliausi tarpukario Lietuvos žmonės“ ir kt. Su Birštono viešąja biblioteka ir Kultūros centru vykdytas originalių koncertų ciklas „Po žvaigždėtu rugpjūčio dangum“, kuriuose dalyvavo populiarūs atlikėjai, subūrę ne tik poilsiautojus, besigydančius sanatorijoje, bet ir kurorto bendruomenę.

Siekdami pritraukti naujų klientų, 2011 metais sanatorijos darbuotojai dalyvavo parodose bei verslo misijoje Maskvoje, Sankt Peterburge. Užmegzti bendradarbiavimo  kontaktai su Rusijos kelionių agentūromis, taip pat dalyvauta daugelyje parodų Lietuvoje. Nemažai pastangų buvo skirta informacijos sklaidai ir paslaugų populiarinimui. Sanatorija reklamą įdėjo Maskvos kelionių agentūros „Dialog“ reklaminiame kataloge, Lietuvos turizmo klubo Sankt Peterburge kataloge „Litvoskie kurorty“, nemokamai platinamame Baltarusijos kataloge „Dobro pozhalovat na Litvu“.

IV. INVESTICIJOS BIRŠTONE


Per 2011 metus Birštonas ir toliau tęsė investicinių projektų rengimo ir investicijų pritraukimo į Savivaldybę darbus. Buvo parengta net 20 Tarybos sprendimų Europos Sąjungos finansuojamų projektų rengimui. 


Pateikta nemažai projektų Lietuvos Respublikos ūkio ministerijai ir Valstybiniam turizmo departamentui dėl papildomo turizmo projektų finansavimo.

Aktyviai buvo ruošiamos paraiškos ir projektiniai pasiūlymai per regionus finansuojamiems projektams, pradėti ir tęsiami svarbūs Savivaldybei projektai:


  1. Birštono kurorto kultūros paveldo vertybių kompleksinis pritaikymas turizmo paslaugų plėtrai (rengti dokumentai dėl projekto techninių sprendinių keitimo);

2. Birštono miesto centrinio parko sutvarkymas ir pritaikymas aktyviam poilsiui ir turizmui (vykdomas projekto koordinavimas bei viešinimas);

3. Birštono vaikų lopšelio-darželio „Vyturėlis“ rekonstrukcija ir renovacija;

4. Kultūros centro pastato rekonstrukcija. Bendra darbų vertė – 3 996 413 Lt, 2011 m. atlikta darbų už 1 500 000 Lt;

5. Birštono gimnazijos rekonstrukcijos antro etapo darbai. Atlikta darbų už 1 165 654,81 Lt. Iš jų 865 655 Lt iš Savivaldybės biudžeto 
6. Birštono gimnazijos stadiono rekonstravimo darbai, atlikta darbų už 896 969 Lt; 

7. Dviračių riedučių ir lygimų slidinėjimo trasų statyba Birštono sav., Birštonas, Prienų g. (ties Škėvonių k.);

8. Mineralinio vandens panaudojimas poilsiui ir turizmui Birštono kurorte;

9. Bendruomeninės infrastruktūros gerinimas Birštono Vienkiemio kaime (gatvių rekonstrukcijos III etapas, sporto aikštelė seniūnijoje, pasirašyta finansavimo ir administravimo sutartis);

10. Aktyvaus poilsio infrastruktūros Birštono savivaldybės kaimo vietovėse sukūrimas;

11. Birštono savivaldybės administracijos vidaus administravimo ir veiklos valdymo gerinimas (vykdomas projekto administravimas bei viešinimas);

12. Gyvenimo kokybės gerinimas Europos Sąjungoje vystant darnių C02 neutralių EKO-miestų plėtrą. EKO-gyvenimas;


13. Birštono savivaldybės vystymo krypčių ir investicijų vadovo parengimas.


2011 metais Birštono savivaldybėje buvo užbaigti šie projektai:

1. Birštono savivaldybės strateginio 2011–2013 metų veiklos plano ir įvaizdžio strategijos parengimas;

2. Universalios dirbtinės dangos sporto aikštelės įrengimas ir teniso kortų išplėtimas. 2011 m. atlikta darbų už 384 528 Lt;

3. Nemuno aukštupio baseino vandentvarkos projektai; 

4. Birštono savivaldybės, Birštono Vienkiemio kaimo, Jazminų g., lietaus ir paviršinio vandens nuvedimo tinklų statyba. 2011 m. atlikta darbų už 92 836, 00 Lt;

5. Birštono šilumos tinklų renovacija;

6. Atkarpos B. Sruogos g. Birštono mieste rekonstrukcija;

7. Kelio Nemajūnai–Siponys rekonstrukcija. Bendra darbų vertė 3 246 776,5 Lt, 2011 m.  atlikta darbų už 588 303,7 Lt;

8. Gatvių rekonstravimo Birštono sav., Birštono Vienkiemio kaime, II-as etapas. Bendra darbų vertė 1 231 454,84 Lt, 2011 m. atlikta darbų už 470 169,29 Lt;

9. Birštono miesto vandens tvenkinių II ir III su pralaida (Druskupio upelis) būklės gerinimas. Bendra darbų vertė 168 692,75 Lt, ES lėšos 116 115,17 Lt, Savivaldybės biudžeto lėšos 52 577,58 Lt;

10. Projektas Kūrybiniu industrijų vystymas Latvijos ir Lietuvos pasienio regionuose (garso aparatūra, muzikos instrumentų įsigijimas Kurhauzui);

11. Kurorto mažosios architektūros plėtra: du mobilūs, dinaminiai, šviečiantys fontanai tvenkiniuose ties sanatorijomis „Tulpė“ ir „Versmė“ ir kt.
APIBENDRINIMAS


Dėkoju Savivaldybės tarybos nariams, Administracijos darbuotojams, įstaigų, organizacijų vadovams ir kitiems dirbantiesiems už darbus 2011 metais. Daug darbų padaryta, bet dar daugiau jų laukia ateityje.


Tik dirbdami kartu, kaip vieninga komanda, pasieksime gerų rezultatų, Birštono kurortas klestės ir gražės, birštoniečiai didžiuosis savo miestu.

Ačiū už dėmesį.

Birštono savivaldybės merė



Nijolė Dirginčienė

